《留别宣守贾侍御用李白赠赵悦韵》
宋代·郭祥正

贾谊几世孙，闲邪诚所存。一登御史府，直气壮中原。

五载三去国，出论皆腾喧。浩养固无害，宣城况名藩。

下车究积弊，摘节仍除根。乃迁孔子学，方庭树兰荪。

讲解得董生，思单先生恩。轩轩慕高第，各各不窥园。

修桥济行迈，掩骼招旅魂。萧萧囹圄空，清风时扫门。

寻山出近郭，玉船红浪翻。谁为坐上客，能酬谢公言。

自愧翅翎短，谬参鸿与鹓。不有瓦砾贱，那知圭璧尊。

矧曰半面雅，岁久情愈敦。三章宠新作，词源何骏奔。

几欲效长吉，微吟谢高轩。霜威信凛冽，即之自温温。

又如太古镜，磨开苍藓昏。肝胆悉照彻，魑魅安敢论。

行闻紫泥诏，沙路驰归辕。岂容隐岩子，留连爱石盆。

看君杨天翼，北溟终化鹍。而我随白鸟，丹湖往孤鶱。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。